Khama  o tlaa tswelela a thusa setshaba
Tautona Lt Gen. Dr Seretse Khama Ian Khama a re go fologa setilo sa botautona kgwedi eno e fela ga go ree gore o tlaa emisa  Fa a bua kwa moletlong wa go mo tsamaisa sentle kwa Ghanzi ka Labotlhano, Tautona Khama o ne a re go thusa batho ga se maikarabelo a ga Tautona kgotsa puso e le yosi, ka jalo o tlaa tswelela a thusa mo go tokafatseng matshelo a batho le morago ga go tswa mo ofising ya botautona.  O ne a supa gore go thusa batho go mo mading le mo pelong ya gagwe.  Tautona o ne a kopa badirela puso le baemedi ba setshaba ba sepolotiki go tswelela ba thusa setshaba ka natla le morago ga go fologa setilo.  Tautona Khama o lebogile  O ne gape a lebogela dimpho tse a di filweng  Jaaka gale, e rile fa go tsena mmino wa polka ka sethopha sa Remmogo Polka Group, Tautona a goga Mme wa Lepodisi a tsena le ene mo seraleng.  Morago ga go fologa serala, a tlhalosa fa mmino wa polka o a reng o monate o tsweletse ka go gola sentle.   Tautona Khama o ne a tlhalosa gore kwa Serowe ga se gore o ya go laele, a re ‘banni ba koo ba re e tlaa bo e le kamogelo ya kgosi ya bone e e sa bolong go tsamanya.  Go le pele, mopalamente wa Ghanzi Botlhaba, Rre Noah Salakae o ne a leboga Tautona go laela banni ba kgaolo ya gagwe. Rre Sakake o ne a gakolola morafe gore baeteledipele ba tshwanetse go tlotlwa ka nako tsotlhe.